DIGI แจงผถห.ใหญ่เบอร์ 1 โยนบิ๊กล็อต 20% ดึง Strategic Partner เสริมแกร่ง!
DIGI แจงผถห.ใหญ่เบอร์ 1 โยนบิ๊กล็อต 20% ดึง Strategic Partner ร่วมบริหาร ฟากราคาหุ้นพุ่งเฉียดซิลลิ่ง! 
17 เม.ย. 2561

ผู้สื่อข่าวรายงานว่า จากกรณีที่ นายปรเมษฐ์ รังรองธานินทร์ ประธานเจ้าหน้าที่บริหาร และผู้ถือหุ้นใหญ่อันดับ 1 ของ บริษัท ดิจิตอลเทค แพลนเน็ต จำกัด (มหาชน) หรือ DIGI ได้ทำการจำหน่าย Big Lot จำนวน 316.08 ล้านหุ้น หรือ คิดเป็น 20% ของทุนจดทะเบียน เมื่อวันที่ 12 เม.ย.2561 ที่ผ่านมานั้น ส่งผลให้ตลาดหลักทรัพย์แห่งประเทศไทย (ตลท.) ได้ให้ DIGI ชี้แจงข้อมูลดังกล่าว เนื่องจากเกี่ยวโยงกับโครงสร้างผู้ถือหุ้นและอำนาจการบริหารงาน
ล่าสุด DIGI ชี้แจงข้อมูลดังกล่าวว่า เมื่อวันที่ 12 เม.ย.ที่ผ่านมา ผู้ถือหุ้นใหญ่ของบริษัทได้ทำการจำหน่าย Big Lot จำนวน 316.08 ล้านหุ้น หรือ คิดเป็น 20% ของทุนจดทะเบียนให้กับ Strategic Partner เพื่อให้เข้ามาช่วยบริหารงานของบริษัท
โดยบริษัทจะมีการเปลี่ยนแปลงกรรมการและกรรมการบริหารในบางตำแหน่งเพื่อประโยชน์ในการดำเนินธุรกิจของบริษัทในอนาคต
ทึ้งนี้ ล่าสุด ราคาหุ้น DIGI ปิดตลาดภาคเช้าอยู่ที่ 0.50 บาท หรือเพิ่มขึ้น 0.09 บาท หรือ 21.95% สูงสุดที่ 0.52 บาท ต่ำสุดที่ 0.41 บาท ด้วยมูลค่าซื้อขาย 16.74 ล้านบาท
อนึ่ง ตามข้อมูลโครงสร้างผู้ถือหุ้นของ DIGI ล่าสุดเมื่อต้นเดือน มี.ค.61 นายปรเมษฐ์ ถือหุ้นจำนวน 857.08 ล้านหุ้น คิดเป็นสัดส่วนการถือหุ้น 54.23%
ข้อมูลผู้ถือหุ้นใหญ่อันดับ 1-5 ของ DIGI
(ภาพรวมข้อมูลผู้ถือหุ้น ณ วันที่ 02/03/2561)
ขณะที่ผลประกอบการของ DIGI ที่ผ่านมาประสบกับผลขาดทุนสุทธิอย่างต่อเนื่อง ล่าสุดผลประกอบการปี 2560 ขาดทุนสุทธิ 168.96 ล้านบาท จึงเป็นที่น่าจับตาว่าทาง Strategic Partner ที่จะเข้ามามีบทบาทในการบริหาร DIGI นั้นจะเป็นกลุ่มใด และภายหลังจากการเข้ามาบริหารจะส่งผลให้ผลประกอบการของบริษัทปรับตัวดีขึ้นได้หรือไม่
อย่างไรก็ตามหากมีความคืบหน้าในประเด็นดังกล่าว “ข่าวหุ้นธุรกิจออนไลน์” จะรายงานให้ทราบในครั้งต่อไป
 